ดักเก็บ VL โบรกแนะ “ทยอยซื้อ” เป้า 1.85 บ. มองผลงานปี 64-66 ขยายตัวต่อเนื่อง
ดักเก็บ VL โบรกแนะ “ทยอยซื้อ” เป้า 1.85 บ. มองผลงานปี 64-66 ขยายตัวต่อเนื่อง
21 ม.ค. 2564

บริษัทหลักทรัพย์ เมย์แบงก์ กิมเอ็ง ระบุในบทวิเคราะห์ แนะนำ “ทยอยซื้อ” หุ้นบริษัท วี.แอล.เอ็นเตอร์ไพรส์ จำกัด (มหาชน) หรือ VL ราคาเป้าหมาย 1.85 บาท/หุ้น
ทั้งนี้ VL เคยเป็นหุ้นเรือ Tanker อันดับ 2 ของประเทศ ที่ถูกมองข้าม เพราะขนาดกองเรือที่เล็ก ไม่ได้มีการขยายสุทธิ ทิศทางกำไรปี 2562-63 ไม่เติบโต แต่ทว่าตั้งแต่ปี 2564-66 เรากำลังจะเริ่มเห็นการเติบโตของกำไร +26.5%  ต่อปี จากกำลังการให้บริการจะเพิ่ม 45% ใน 3 ปี หนุนมาด้วยการขยายตัวของอัตรากำไรขั้นต้น จากการปรับกองเรืออย่างชาญฉลาดก่อนหน้า (ขายเรือเก่าเล็ก-ซื้อเรือใหม่ใหญ่)
โดยราคาหุ้นปัจจุบัน มีส่วนลด P/BV ถึง 37% จากกลุ่มเรือในตลาด โดยซื้อขายเพียง P/BV 1.1 เท่า ทั้งๆ ที่มีกำไรสม่ำเสมอ, อยู่ใน segment เรือที่มั่นคง, มี Barrier to Entry สูงมาก และกำไรกำลังเริ่มเติบโตชัดเจน ซึ่งจะเด่นมากในไตรมาส 2/64 เราเริ่มต้นคำแนะนำ ซื้อ ราคาเหมาะสม 1.85 บาท/ หุ้น อิง P/BV 1.65 เท่า
ทั้งนี้ กำไรปกติปี 2564-66 กำลังจะขยายตัว +26.5% CAGR ผลักดันจาก (1) กำลังการให้บริการจะเพิ่มขึ้น 45% เป็น 56,669 เดตเวตตัน ภายในปี 2566 โดยเรือใหม่เริ่มทยอยให้บริการแล้วตั้งแต่ไตรมาส 2/63 จำนวน 1 ลำ เดือน เม.ย. 64 อีก 1 ลำ และปี 2565-66 อีกปีละ 1 ลำโดยเรือ Tanker เหล่านี้มีสัญญาว่าจ้างรอเกือบทั้งหมดแล้ว
(2) อัตรากำไรจะอยู่ในระดับสูง โดย 2 ปีที่ผ่านมา VL ได้ ทยอยนำเรือใหม่ไซส์กว่าเข้ามาทดแทนเรือเก่าไซส์เล็ก ทำให้การขนส่งรอบหนึ่งๆจึงได้กำไรที่สูงขึ้น เกิด Economies of Scale เราพบว่า อัตรากำไรขั้นต้น มีการขยับขึ้นตลอด 3 ปีที่ผ่านมา จาก 18.6% ในปี 2560 สู่ 24.2% ใน 3Q63 โดยแนวทางนี้ยังคงดำเนินต่อไป
โดยเฉพาะในปี 2565 VL จะนำเรือลำดับที่ 14 ขนาด 12,000 เดตเวทตัน เริ่มให้บริการ จากปัจจุบันไซส์ใหญ่สุดที่ 5,700 เดตเวทตัน (3) ลูกค้าหลักสัดส่วนรายได้ราว 45% ที่ปรับปรุงการผลิตกลางปี 2563 ปัจจุบันกลับมากลั่นน้ำมันตามปกติ ปริมาณขนน้ำมันจึงคาดฟื้นขึ้นจากปีก่อน
ทั้งนี้ เราใช้ P/BV เป้าหมาย 1.65 เท่า เป็นจุดอ้างอิง ซึ่งเป็นกึ่งกลางของกลุ่มเรือ Tanker (AMA 1.3 และ PRM 2.0 เท่า) โดย P/BV เป้าหมายนี้มีส่วนลด 20% จาก PRM ซึ่งได้ Premium จากธุรกิจคลังน้ำมันลอยน้ำที่มีมาร์จิ้นสูงมาก แต่ P/BV เป้าหมายนี้จะสูงกว่า AMA เนื่องจาก VL มีอัตรากำไรสุทธิสูงกว่า (+300bps) มี EPS growth ปีนี้สูงกว่า (16.4% vs 6.0%) และกองเรืออายุน้อยกว่า 3 ปี ได้ราคาเหมาะสม 1.85 บาท/ หุ้น สะท้อนเป็น P/E เป้าหมาย 15.99 เท่า ใกล้เคียงกับดีลในปี 2561 ที่ PRM ซื้อ บจ.Big Sea ซึ่งเป็นกองเรือที่มีรายได้ กำไร และอัตรากำไร ใกล้เคียงกับ VL อย่างมาก ดังนั้นเราเชื่อว่าราคาพื้นฐานนี้มีความสมเหตุสมผลมาก